ΓΡΑΠΤΗ ΕΡΩΤΗΣΗ P-2451/00

υποβολή: Roberto Bigliardo (TDI) προς την Επιτροπή

(11 Ιουλίου 2000)

Θέμα: Κατασκευή μονάδας θερμικής μετατροπής στο Δήμο της Acerra (Na)

Έχει άραγε λάβει γνώση η Επιτροπή της σοβαρότατης απόφασης με την οποία ο πρόεδρος του Περιφερειακού Συμβουλίου της Καμπανίας, με την απόφαση αριθ. 161 που δημοσιεύθηκε στην ΕΕ της περιφέρειας της Καμπανίας στις 26 Ιουνίου 2000, ενέκρινε την κατασκευή μονάδας θερμικής μετατροπής στην περιοχή ASI του Δήμου της Acerra, ορίζοντας ως ημερομηνία για την έναρξη των εργασιών την 7 Ιουνίου 2000, μολονότι το δημοτικό συμβούλιο της εν λόγω πόλης, με επανειλημμένες και ομόφωνες αποφάσεις, εκφράζει την εναντίωσή του στην κατασκευή μιας μονάδας αυτού του είδους;

Ειδικότερα, στην περιοχή της Acerra λειτουργούν μονάδες που επιβαρύνουν επικίνδυνα το περιβάλλον, όπως η Montefibre, ενώ οι κάτοικοι ανησυχούν σοβαρά για το γεγονός ότι και η γύρω περιοχή, που εκτείνεται από το Casalnuovo έως το Calvano, βρίθει αποτεφρωτών βιομηχανικού τύπου και εγκαταστάσεων αμφιβόλου οικολογικής ποιότητας. Η περιοχή της Acerra, σύμφωνα με πραγματοποιηθείσες μελέτες, ενοχοποιείται και για πολλούς θανάτους από καρκίνο.

Θα μπορούσε η Επιτροπή να προβεί σε διάβημα προς το Περιφερειακό Συμβούλιο της Καμπανίας προκειμένου να αποφευχθεί κυρίως η σύγκρουση αρμοδιοτήτων με το Δήμο της Acerra, ο οποίος έχει κάθε δικαίωμα να εναντιώνεται στις άνωθεν και χωρίς κατάλληλα κριτήρια επιλογές, και κυρίως, να ζητηθεί από τον ίδιο το φορέα να συγκαλέσει συνδιάσκεψη τωνπηρεσιών προκειμένου να αποτραπούν τα προβλήματα δημόσιας τάξης τα οποία η σωρευμένη στους πολίτες ένταση θα μπορούσε να προκαλέσει;

Απάντηση της κας Wallstrm εξ ονόματος της Επιτροπής

(7 Σεπτεμβρίου 2000)

Η Επιτροπή είναιπεύθυνη για τη διασφάλιση της ορθής εφαρμογής της κοινοτικής νομοθεσίας σε όλα τα κράτη μέλη. Βάσει του άρθρου 211 (πρώην άρθρο 155) της Συνθήκης ΕΚ, για τη διασφάλιση της λειτουργίας και αναπτύξεως της κοινής αγοράς, η Επιτροπή μεριμνά για την εφαρμογή της παρούσας Συνθήκης καθώς και των διατάξεων που θεσπίζονται δυνάμει αυτής από τα όργανα. Βάσει του άρθρου 226 (πρώην άρθρο 169) της Συνθήκης ΕΚ αν η Επιτροπή κρίνει ότι ένα κράτος μέλος έχει παραβείποχρέωσή του εκ της παρούσας Συνθήκης, διατυπώνει αιτιολογημένη γνώμη επί του θέματος, αφού προηγουμένως παρέχει τη δυνατότητα στο κράτος αυτό να διατυπώσει τις παρατηρήσεις του. Αν το κράτος δεν συμμορφωθεί με τη γνώμη αυτή εντός της προθεσμίας που του τάσσει η Επιτροπή, δύναται η τελευταία να προσφύγει στο Δικαστήριο.

Οι εσωτερικές συγκρούσεις αρμοδιοτήτων μεταξύ διαφόρων οργάνων της ιταλικής διοίκησης δεν έχουν σημασία σε κοινοτικό επίπεδο. Το μόνο που έχει σημασία είναι η ορθή εφαρμογή της κοινοτικής νομοθεσίας.

Στη συγκεκριμένη περίπτωση, οι κοινοτικές οδηγίες για την εκτίμηση των επιπτώσεων στο περιβάλλον (οδηγία 85/337/ΕΟΚ της 27ης Ιουνίου 1985 για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον(1) και οδηγία 97/11/ΕΚ της 3ης Μαρτίου 1985(2), περί τροποποιήσεως της οδηγίας 85/337/ΕΟΚ) θα συνιστούσαν τη σχετική κοινοτική νομοθεσία. Η Επιτροπή, συνεπώς, θα αξιολογούσε την κατάσταση με γνώμονα αυτή τη νομική βάση.

Πάντως, με βάση τις πληροφορίες που παρέχονται από το Αξιότιμο Μέλος και ελλείψει τεκμηριωμένων διαμαρτυριών, όσον αφορά την εφαρμογή της κοινοτικής νομοθεσίας, δεν είναι δυνατόν να διαπιστωθεί επί του παρόντος, ότι πρόκειται για παράβαση των ανωτέρω οδηγιών.

(1) ΕΕ L 175 της 5.7.1985.

(2) ΕΕ L 73 της 14.3.1997.